โครงสร้างการจัดการ

โครงสร้างการจัดการของบริษัท ณ วันที่ 31 ตุลาคม 2552

โครงสร้างกรรมการบริษัท

โครงสร้างกรรมการบริษัทประกอบด้วยคณะกรรมการทั้งหมด 5 ชุด

1.  คณะกรรมการบริษัท

ณ วันที่ 31 ตุลาคม 2552 บริษัทฯ มีกรรมการจำนวน 8 คน
ซึ่งประกอบด้วยกรรมการที่ไม่เป็นผู้บริหารจำนวน 5 คน ซึ่งในจำนวนนี้มีกรรมการอิสระจำนวน 3
คน ดังนี้

1.  นายเชีย ซอง เฮง ประธานกรรมการ

2.  นายพิเสฐ จึงแย้มปิ่น รองประธานกรรมการ

3.  นายศีลชัย เกียรติภาพันธ์ กรรมการ

4.  นายชุง ชี คีออง กรรมการ

5.  นายวิริยะ ผลโภค กรรมการและที่ปรึกษา

6.  นายไชยยศ บุญญากิจ กรรมการอิสระและประธานกรรมการตรวจสอบ

7.  นายเสริญ วิเทศพงษ์ กรรมการอิสระและกรรมการตรวจสอบ

8.  นางศศิธร พงศธร กรรมการอิสระและกรรมการตรวจสอบ

โดยมีนายชัยจิตต์ เทหะสุวรรณรัตน์ เป็นเลขานุการคณะกรรมการบริษัท

วาระการดำรงตำแหน่ง

คณะกรรมการมีกำหนดวาระการดำรงตำแหน่งคราวละ 3 ปี

กรรมการบริษัทได้รับการเลือกตั้งจากที่ประชุมผู้ถือหุ้นในการประชุมสามัญผู้ถือหุ้น
โดยในการประชุมสามัญผู้ถือหุ้นทุกครั้ง
ให้กรรมการออกจากตำแหน่งจำนวนหนึ่งในสามของคณะกรรมการทั้งคณะ
ถ้าจำนวนกรรมการที่จะแบ่งออกให้ตรงเป็นสามส่วนไม่ได้
ก็ให้ออกโดยจำนวนใกล้ที่สุดกับส่วนหนึ่งในสาม
โดยกรรมการที่จะต้องออกจากตำแหน่งนั้นให้พิจารณาจากกรรมการที่อยู่ในตำแหน่งนานที่สุดเป็นผู้ออกจากตำแหน่งตามวาระ
และกรรมการซึ่งพ้นจากตำแหน่งตามวาระอาจได้รับเลือกเข้าดำรงตำแหน่งใหม่ได้

กรณีกรรมการพ้นจากตำแหน่งเพราะเหตุอื่นนอกจากถึงคราวออกตามวาระ
ให้คณะกรรมการบริษัทพิจารณาเลือกบุคคลเข้าเป็นกรรมการแทนได้
โดยบุคคลดังกล่าวจะอยู่ในตำแหน่งกรรมการได้เท่าวาระที่ยังเหลืออยู่ของกรรมการที่ตนแทน

กรรมการผู้มีอำนาจลงนามผูกพันบริษัท

กรรมการผู้มีอำนาจลงนามผูกพันบริษัทฯ คือ นายพิเสฐ จึงแย้มปิ่น ลงลายมือชื่อร่วมกับ นายเชีย
ซอง เฮง หรือ นายศีลชัย เกียรติภาพันธ์ หรือ นายชุง ชี คีออง
รวมเป็นสองคนและประทับตราสำคัญของบริษัทฯ

ขอบเขตอำนาจหน้าที่ของคณะกรรมการบริษัท

1.  การปฏิบัติหน้าที่ของคณะกรรมการ

คณะกรรมการบริษัทฯ
ได้ปฏิบัติหน้าที่โดยใช้ความรู้ความสามารถและประสบการณ์ให้เป็นประโยชน์ต่อการดำเนินธุรกิจของบริษัทฯ
และปฏิบัติหน้าที่ตามวัตถุประสงค์ ข้อบังคับ และมติที่ประชุมผู้ถือหุ้นของบริษัทฯ
ด้วยความระมัดระวังและใช้วิจารณญาณเพื่อรักษาผลประโยชน์และรับผิดชอบต่อผู้ถือหุ้น

2.  กำหนดเป้าหมาย ทิศทางการดำเนินงาน และนโยบายของบริษัทฯ

คณะกรรมการบริษัทฯ มีหน้าที่ทบทวนและกำหนดนโยบายและทิศทางการดำเนินงานของบริษัทฯ
อย่างเหมาะสม
ยกเว้นนโยบายหรือการดำเนินงานที่ต้องได้รับความเห็นชอบและอนุมัติจากที่ประชุมผู้ถือหุ้น

3.  แต่งตั้งและกำกับดูแลคณะกรรมการบริหาร

คณะกรรมการบริษัทฯ
อาจแต่งตั้งกรรมการจำนวนหนึ่งตามที่เห็นสมควรให้เป็นคณะกรรมการบริหารเพื่อปฏิบัติงาน
ตามที่ได้รับมอบหมายจากคณะกรรมการบริษัท ทั้งนี้ ในการประชุมคณะกรรมการ ครั้งที่ 1/2546
เมื่อวันที่ 29 สิงหาคม 2546 คณะกรรมการได้มีมติแต่งตั้งคณะกรรมการบริหาร
และกำหนดขอบเขตอำนาจและหน้าที่ของคณะกรรมการบริหารไว้โดยชัดเจน
และคณะกรรมการบริษัทฯ
มีหน้าที่กำกับดูแลให้คณะกรรมการบริหารดำเนินตามนโยบายที่ได้รับอนุมัติไปให้มีประสิทธิภาพ

4.  แต่งตั้งและมอบอำนาจให้บุคคลอื่น

คณะกรรมการบริษัทอาจแต่งตั้งบุคคลอื่นใดให้ดำเนินกิจการของบริษัทภายใต้การควบคุมของคณะกรรมการหรืออาจมอบอำนาจเพื่อให้บุคคลดังกล่าวมีอำนาจตามที่คณะกรรมการเห็นสมควรและภายในเวลาที่คณะกรรมการเห็นสมควรและคณะกรรมการอาจยกเลิก
เพิกถอน เปลี่ยนแปลง หรือแก้ไขอำนาจนั้นๆ ก็ได้ การแต่งตั้งหรือมอบอำนาจดังกล่าว
ต้องอยู่ภายใต้หลักเกณฑ์ดังต่อไปนี้

-   การแต่งตั้งหรือมอบอำนาจในเรื่องใด ผู้ได้รับการแต่งตั้งหรือผู้รับมอบอำนาจจะต้องไม่เป็นผู้ที่มี
    ส่วนได้เสียหรือมีความขัดแย้งกับบริษัทฯ หรือบริษัทย่อยในเรื่องนั้น

-   การแต่งตั้งหรือมอบอำนาจต้องไม่มีลักษณะเป็นการแต่งตั้ง
    หรือการมอบอำนาจที่ทำให้ผู้ได้รับการแต่งตั้งหรือผู้รับมอบอำนาจสามารถอนุมัติรายการที่ตนหรือบุคคลที่อาจมีความขัดแย้งมีส่วนได้
    ส่วนเสียหรืออาจมีความขัดแย้งทางผลประโยชน์ในลักษณะอื่นใดกับบริษัทฯ หรือบริษัทย่อย

-   การแต่งตั้งหรือมอบอำนาจ
    ต้องกำหนดขอบเขตอำนาจหน้าที่และความรับผิดชอบของผู้ได้รับการแต่งตั้งหรือผู้รับมอบอำนาจไว้อย่างชัดเจน
    และต้องเป็นไปตามมติของที่ประชุมคณะกรรมการที่มีกรรมการอิสระ
    หรือกรรมการตรวจสอบเข้าร่วมประชุม
    และกรณีที่กรรมการอิสระหรือกรรมการตรวจสอบคัดค้านการมอบอำนาจนั้น
    ต้องบันทึกความเห็นของกรรมการที่คัดค้านในรายงานการประชุมให้ชัดเจนด้วย

2.  คณะกรรมการบริหาร

ณ วันที่ 31 ตุลาคม 2552 บริษัทฯ มีกรรมการบริหารจำนวน 6 ท่าน ดังนี้

1.  นายพิเสฐ จึงแย้มปิ่น ประธานกรรมการบริหาร

2.  นายเชีย ซอง เฮง รองประธานกรรมการบริหาร

3.  นายศีลชัย เกียรติภาพันธ์ กรรมการบริหาร

4.  นายโชคชัย วัชรนิรันดร์กุล กรรมการบริหาร

5.  นางสาวสุภาภรณ์ สว่างจิตต์ กรรมการบริหาร

6.  นายชัยจิตต์ เทหะสุวรรณรัตน์ กรรมการบริหาร

ขอบเขตอำนาจหน้าที่ของคณะกรรมการบริหาร

1.  เสนอแนะให้คณะกรรมการบริษัทพิจารณาอนุมัติในเรื่องดังต่อไปนี้

-   เป้าหมายและทิศทางการดำเนินธุรกิจ

-   นโยบายและกลยุทธ์ทางธุรกิจ

-   แผนการดำเนินงานและงบประมาณประจำปี

-   โครงสร้างองค์กรและการบริหารโดยให้ครอบคลุมถึงรายละเอียดของการคัดเลือก
    การฝึกอบรม
    การว่าจ้าง และการเลิกจ้างพนักงานบริษัท

2.  ควบคุมดูแลการดำเนินธุรกิจของบริษัทฯ ให้เป็นไปตามนโยบายธุรกิจ แผนธุรกิจ
    และกลยุทธ์ทางธุรกิจที่คณะกรรมการบริษัทได้อนุมัติแล้ว

3.  พิจารณาการเข้าทำสัญญาเกี่ยวกับธุรกิจของบริษัทฯ
    และสัญญาเกี่ยวกับการซื้อทรัพย์สินหรือทำให้ได้มาซึ่งสิทธิเพื่อนำมาใช้ประโยชน์ในกิจการของบริษัทฯ
    ตลอดจนการกำหนดขั้นตอนและวิธีการเจรจาเพื่อทำสัญญาดังกล่าว

4.  พิจารณาการเข้าทำสัญญาเกี่ยวกับการเงิน การกู้ยืม การค้ำประกัน

5.  การแก้ไขสัญญาและการเลิกสัญญาซึ่งมีสาระสำคัญตามที่คณะกรรมการบริหารพิจารณาเห็นสมควร

6.  พิจารณาผลกำไรและขาดทุนของบริษัทฯ และการเสนอจ่ายเงินปันผลระหว่างกาล
    หรือเงินปันผลประจำปีเพื่อเสนอต่อคณะกรรมการบริษัท

7.  ดำเนินการใดๆ เพื่อสนับสนุนการดำเนินการดังกล่าวข้างต้น
    หรือตามที่ได้รับมอบหมายจากคณะกรรมการบริษัท ในแต่ละคราวไป

ทั้งนี้ อำนาจหน้าที่ของคณะกรรมการบริหารดังกล่าวข้างต้น
ต้องอยู่ภายใต้หลักเกณฑ์ของกฏหมายและกฎระเบียบข้อบังคับของบริษัทฯ
คณะกรรมการบริหารไม่มีอำนาจอนุมัติรายการที่กรรมการบริหารหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทฯ หรือบริษัทย่อย
หากมีกรณีดังกล่าวให้คณะกรรมการบริหารนำเสนอต่อคณะกรรมการบริษัทเพื่อให้คณะกรรมการบริษัทพิจารณาต่อไป

3.  คณะกรรมการตรวจสอบ

ในปี 2552 บริษัทฯ มีกรรมการตรวจสอบซึ่งเป็นกรรมการอิสระจำนวน 3 ท่าน ดังนี้

1.  นายไชยยศ บุญญากิจ ประธานกรรมการตรวจสอบ

2.  นายเสริญ วิเทศพงษ์ กรรมการตรวจสอบ

3.  นางศศิธร พงศธร กรรมการตรวจสอบ

โดยมีนายชัยจิตต์ เทหะสุวรรณรัตน์ เป็นเลขานุการคณะกรรมการตรวจสอบ

คุณสมบัติของคณะกรรมการตรวจสอบและกรรมการอิสระ

1.  ถือหุ้นไม่เกิน 1% ของจำนวนหุ้นที่มีสิทธิออกเสียงทั้งหมดในบริษัทฯ บริษัทในเครือ บริษัทร่วม
    หรือ
    นิติบุคคลที่อาจมีความขัดแย้ง โดยให้นับรวมหุ้นที่ถือโดยผู้ที่เกี่ยวข้องของกรรมการอิสระรายนั้นๆ
    ด้วย (บุคคลตามมาตรา 258 แห่งพระราชบัญญัติหลักทรัพย์และตลาดหลักทรัพย์)

2.  ไม่เป็นกรรมการที่มีส่วนร่วมในการบริหารงาน รวมทั้งไม่เป็นพนักงาน ลูกจ้าง
    ที่ปรึกษาที่ได้รับเงินเดือนประจำ หรือเป็นผู้มีอำนาจควบคุมของบริษัทฯ หรือบริษัทในเครือ
    บริษัทร่วม หรือเป็นนิติบุคคลที่อาจมีความขัดแย้ง
    โดยต้องไม่มีผลประโยชน์หรือส่วนได้เสียในลักษณะดังกล่าวมาแล้วเป็นเวลาไม่น้อยกว่า
    2 ปี ก่อนได้รับการแต่งตั้ง

3.  ไม่เป็นบุคคลที่มีความสัมพันธ์ทางสายโลหิต
    หรือโดยการจดทะเบียนตามกฎหมายในลักษณะที่เป็นบิดามารดา คู่สมรส พี่น้อง และบุตร
    รวมทั้งคู่สมรสของบุตร ของผู้บริหาร หรือผู้ถือหุ้นรายใหญ่ ผู้มีอำนาจควบคุม
    หรือบุคคลที่จะได้รับการเสนอชื่อเป็นผู้บริหารหรือผู้มีอำนาจควบคุมของบริษัทฯ หรือบริษัทย่อย

4.  ไม่มีหรือเคยมีความสัมพันธ์ทางธุรกิจกับบริษัทฯ ไม่มีผลประโยชน์หรือส่วนได้ส่วนเสีย
    ไม่ว่าทางตรงหรือทางอ้อม ทั้งในด้านการเงินและการบริหารงานของบริษัทฯ บริษัทในเครือ
    บริษัทร่วม หรือบุคคลที่อาจมีความขัดแย้งในลักษณะที่จะทำให้ขาดความเป็นอิสระ

5.  ไม่เป็นกรรมการที่ได้รับการแต่งตั้งขึ้นเพื่อเป็นตัวแทนของกรรมการบริษัท ผู้ถือหุ้นรายใหญ่
    หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัทฯ

6.  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระได้

7.  กรรมการอิสระที่มีคุณสมบัติตาม ข้อ 1 - 6
    อาจได้รับมอบหมายจากคณะกรรมการบริษัทให้ตัดสินใจในการดำเนินกิจการของบริษัทฯ
    บริษัทในเครือ บริษัทร่วมหรือนิติบุคคลที่อาจมีความขัดแย้ง โดยมีการตัดสินใจในรูปแบบองค์คณะ
    (collective decision) ได้

ขอบเขตอำนาจหน้าที่ของคณะกรรมการตรวจสอบ

คณะกรรมการตรวจสอบของบริษัท มีขอบเขต หน้าที่ ความรับผิดชอบต่อคณะกรรมการบริษัท
ดังต่อไปนี้

1.  สอบทานให้บริษัทมีการรายงานทางการเงินอย่างถูกต้องและเปิดเผยเพียงพอ
    โดยการประสานงานกับผู้สอบบัญชีภายนอกและผู้บริหารที่รับผิดชอบจัดทำรายงานทางการเงินทั้งรายไตรมาสและประจำปี

2.  สอบทานให้บริษัทฯ มีระบบการควบคุมภายใน
    และการตรวจสอบภายในที่เหมาะสมและมีประสิทธิผล

3.  สอบทานการปฏิบัติของบริษัทฯ ให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ

4.  พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัทฯ
    และเสนอค่าตอบแทนผู้สอบบัญชีของบริษัทฯ เพื่อขออนุมัติแต่งตั้งจากที่ประชุมสามัญผู้ถือหุ้น

5.  พิจารณาการเปิดเผยข้อมูลของบริษัทฯ ในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

6.  จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
    ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

(1) ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงินของบริษัทฯ

(2) ความเห็นเกี่ยวกับความเพียงพอของระบบควบคุมภายในของบริษัทฯ

(3) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องของธุรกิจของบริษัทฯ

(4) ความเห็นเกี่ยวกับความเหมาะสมของผู้สอบบัญชี

(5) ความเห็นเกี่ยวกับรายการที่อาจมีความขัดแย้งทางผลประโยชน์

(6) จำนวนการประชุมคณะกรรมการตรวจสอบและการเข้าร่วมประชุมของกรรมการตรวจสอบแต่ละท่าน

(7) ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
    (Charter)

(8) รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
    ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

7.  ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบของคณะกรรมการตรวจสอบ

4.  คณะกรรมการสรรหา

ณ วันที่ 31 ตุลาคม 2552 บริษัทฯ มีคณะกรรมการสรรหาจำนวน 7 ท่าน ดังนี้

1.  นายเชีย ซอง เฮง ประธานคณะกรรมการสรรหา

2.  นายพิเสฐ จึงแย้มปิ่น กรรมการสรรหา

3.  นายศีลชัย เกียรติภาพันธ์ กรรมการสรรหา

4.  นายวิริยะ ผลโภค กรรมการสรรหา

5.  นายไชยยศ บุญญากิจ กรรมการสรรหา

6.  นายเสริญ วิเทศพงษ์ กรรมการสรรหา

7.  นางศศิธร พงศธร กรรมการสรรหา

5.  คณะกรรมการกำหนดค่าตอบแทน

ณ วันที่ 31 ตุลาคม 2552 บริษัทฯ มีคณะกรรมการกำหนดค่าตอบแทนจำนวน 5 ท่าน ดังนี้

1.  นายเชีย ซอง เฮง ประธานคณะกรรมการกำหนดค่าตอบแทน

2.  นายไชยยศ บุญญากิจ กรรมการกำหนดค่าตอบแทน

3.  นายเสริญ วิเทศพงษ์ กรรมการกำหนดค่าตอบแทน

4.  นางศศิธร พงศธร กรรมการกำหนดค่าตอบแทน

5.  นายวิริยะ ผลโภค กรรมการกำหนดค่าตอบแทน

ขอบเขตอำนาจหน้าที่และความรับผิดชอบของคณะกรรมการสรรหาและคณะกรรมการกำหนดค่าตอบแทน

1.  พิจารณาคัดเลือกและกลั่นกรองบุคคลที่มีคุณสมบัติเหมาะสมเป็นกรรมการบริษัทและเสนอต่อคณะกรรมการบริษัทฯ
    เพื่อนำเสนอต่อที่ประชุมผู้ถือหุ้น เพื่อพิจารณาอนุมัติ

2.  พิจารณาเสนอแนะการกำหนดค่าตอบแทนและผลประโยชน์อื่นใด
    โดยคำนึงถึงหน้าที่และความรับผิดชอบของประธานอำนวยการ และประธานเจ้าหน้าที่บริหาร
    ตลอดจนพิจารณาหลักเกณฑ์และประเมินผลการปฏิบัติงาน
    เพื่อกำหนดผลตอบแทนการปฏิบัติงานประจำปี

การสรรหากรรมการและผู้บริหาร

บริษัทฯ มีกระบวนการสรรหากรรมการโดย
ประธานกรรมการจะมอบหมายให้คณะกรรมการสรรหาช่วยในการคัดเลือก
พิจารณาบุคคลซึ่งมีคุณสมบัติเหมาะสม และไม่มีลักษณะต้องห้ามตามกฎหมายบริษัทมหาชนจำกัด ทั้งนี้
จะพิจารณาจากวิสัยทัศน์ คุณวุฒิพื้นฐาน ความชำนาญที่หลากหลายอันเป็นประโยชน์ต่อการดำเนินธุรกิจ
มีคุณธรรมและจริยธรรม และจะต้องเป็นไปตามเกณฑ์คุณสมบัติตามมาตรา 68
แห่งพระราชบัญญัติบริษัทมหาชนจำกัด พ.ศ. 2535
และตามประกาศคณะกรรมการกำกับหลักทรัพย์และตลาดหลักทรัพย์ที่เกี่ยวข้อง
และเสนอในที่ประชุมคณะกรรมการ เพื่อคัดเลือกต่อไป

กรณีที่ตำแหน่งกรรมการว่างลงด้วยสาเหตุอื่นใดนอกจากการพ้นตำแหน่งตามวาระ
คณะกรรมการที่เหลือสามารถเลือกบุคคลที่มีคุณสมบัติเหมาะสมเข้าเป็นกรรมการแทนได้ในการประชุมคณะกรรมการคราวถัดไป
โดยไม่ต้องเรียกประชุมผู้ถือหุ้นเพื่อลงมติเลือกตั้ง และบุคคลซึ่งเข้าเป็นกรรมการดังกล่าว
จะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนแทนเท่านั้น

ค่าตอบแทนกรรมการบริษัท

1.  ค่าตอบแทนที่เป็นตัวเงิน

กรรมการ

ที่ประชุมผู้ถือหุ้นในการประชุมสามัญผู้ถือหุ้นประจำปี 2552 เมื่อวันที่ 16 กุมภาพันธ์ 2552
มีมติอนุมัติค่าตอบแทนและโบนัสกรรมการ โดยให้จ่ายค่าตอบแทนให้แก่คณะกรรมการประจำปี 2552
เป็นเงินจำนวนไม่เกิน 5,000,000 บาท โดยให้คณะกรรมการไปจัดสรรกันเอง
โดยให้มีผลตั้งแต่วันที่ได้รับอนุมัติจากที่ประชุมผู้ถือหุ้นเป็นต้นไป
จนกว่าที่ประชุมผู้ถือหุ้นจะมีมติเปลี่ยนแปลงเป็นอย่างอื่น

หลักเกณฑ์การแบ่งจ่ายค่าตอบแทนกรรมการ

1.  ค่าตอบแทนรายเดือน เดือนละ 5,000 บาทต่อคน

2.  ค่าเบี้ยประชุมครั้งละ 15,000 บาท สำหรับกรรมการที่เข้าประชุม

3.  ค่าตอบแทนคณะกรรมการตรวจสอบ 3 คน จ่ายปีละ 200,000 บาทต่อคน
    โดยจ่ายเป็นรายไตรมาส

4.  เงินโบนัสกรรมการ คณะกรรมการบริษัทมีมติให้จ่ายเงินโบนัสกรรมการให้แก่กรรมการอิสระ 3
    คน และกรรมการที่ปรึกษา 1 คน รวมเป็น 4 คน
    โดยพิจารณาจากหน้าที่ความรับผิดชอบของกรรมการแต่ละคน

ค่าตอบแทนที่เป็นตัวเงินของคณะกรรมการตามมติของคณะกรรมการบริษัทฯ ในปี 2552
มีรายละเอียดดังนี้

+--------------------+-------------+-------+--------+-------+--------+
| รายชื่อ              | ค่าตอบแทน    | ค่าเบี้ย | ก      | โบนัส  | รวม    |
|                    | รายเดือน     | ประชุม | รรมการ | กร    | (      |
|                    | (ต่อคน/ปี)    |       | ต      | รมการ | บาท/ปี) |
|                    |             |       | รวจสอบ |       |        |
+--------------------+-------------+-------+--------+-------+--------+
| 1.  นาย เชีย ซอง    | 60,000      | 7     | -      | -     |        |
|     เฮง            |             | 5,000 |        |       |        |
+--------------------+-------------+-------+--------+-------+--------+
| 2.  นายพิเสฐ        | 60,000      | 7     | -      | -     | 1      |
|     จึงแย้มปิ่น        |             | 5,000 |        |       | 35,000 |
+--------------------+-------------+-------+--------+-------+--------+
| 3.  นายศีลชัย        | 60,000      | 7     | -      | -     | 1      |
|     เกียรติภาพันธ์     |             | 5,000 |        |       | 35,000 |
+--------------------+-------------+-------+--------+-------+--------+
| 4.  นายชุง ชี คีออง   | 60,000      | 7     | -      | -     | 1      |
|                    |             | 5,000 |        |       | 35,000 |
+--------------------+-------------+-------+--------+-------+--------+
| 5.  นายวิริยะ ผลโภค  | 60,000      | 7     | -      | -     | 1      |
|                    |             | 5,000 |        |       | 35,000 |
+--------------------+-------------+-------+--------+-------+--------+
| 6.  นายไชยยศ       | 60,000      | 7     | 2      | -     | 3      |
|     บุญญากิจ         |             | 5,000 | 00,000 |       | 35,000 |
+--------------------+-------------+-------+--------+-------+--------+
| 7.  นายเสริญ        | 60,000      | 7     | 2      | -     | 3      |
|     วิเทศพงษ์        |             | 5,000 | 00,000 |       | 35,000 |
+--------------------+-------------+-------+--------+-------+--------+
| 8.  นางศศิธร พงศธร  | 60,000      | 7     | 2      | -     | 3      |
|                    |             | 5,000 | 00,000 |       | 35,000 |
+--------------------+-------------+-------+--------+-------+--------+
|                    | 480,000     | 60    | 6      | -     | 1,6    |
|                    |             | 0,000 | 00,000 |       | 80,000 |
+--------------------+-------------+-------+--------+-------+--------+

ผู้บริหาร

ในปี 2551 และ ปี 2552 บริษัทฯ
จ่ายค่าตอบแทนที่เป็นตัวเงินซึ่งประกอบด้วยเงินเดือนและโบนัสแก่ผู้บริหารและที่ปรึกษาของบริษัท
รวมเป็นจำนวนเงินทั้งสิ้น 25.21 ล้านบาท และ 17.90 ล้านบาท ตามลำดับ

2.  ค่าตอบแทนอื่น ๆ

- ไม่มี –

การกำกับดูแลกิจการ

คณะกรรมการบริษัทฯ
ได้ตระหนักถึงความสำคัญของหลักการกำกับดูแลกิจการที่ดีเพื่อเป็นแนวทางในการควบคุมการบริหารจัดการให้เป็นไปด้วยความมีประสิทธิภาพและโปร่งใส
คณะกรรมการบริษัทฯ จึงได้กำหนดแนวทางการกำกับดูแลกิจการของบริษัทฯ
ตลอดจนกำหนดขอบเขตอำนาจของคณะกรรมการและผู้บริหารให้ชัดเจน อาทิ
การปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัทฯ
ตลอดจนมติที่ประชุมผู้ถือหุ้นด้วยความซื่อสัตย์สุจริตและระมัดระวังรักษาผลประโยชน์ของบริษัทฯ
รวมทั้งกำหนดนโยบายและทิศทางการดำเนินงานของบริษัทฯ
และกำกับควบคุมดูแลให้ฝ่ายบริหารดำเนินการให้เป็นไปตามนโยบายที่กำหนดไว้

เพื่อให้สอดคล้องกับหลักการกำกับดูแลกิจการที่ดีของบริษัทจดทะเบียนปี 2549
อันเป็นแนวทางที่ตลาดหลักทรัพย์แห่งประเทศไทยกำหนดไว้นั้น บริษัทจึงได้จัดแบ่งเป็น 5 หมวดดังนี้

หมวดที่ 1 สิทธิของผู้ถือหุ้น

บริษัทฯ ได้ให้ความสำคัญต่อสิทธิของผู้ถือหุ้นในฐานะที่เป็นเจ้าของบริษัทฯ โดยครอบคลุมสิทธิพื้นฐาน
เช่น การซื้อขาย การโอนหุ้น การมีส่วนในส่วนแบ่งกำไรของบริษัทฯ และสิทธิต่างๆ
ในการเข้าร่วมประชุม แสดงความเห็น และออกเสียงลงมติในการประชุมผู้ถือหุ้น

คณะกรรมการบริษัทฯ ได้จัดให้มีการประชุมผู้ถือหุ้น โดยบริษัทฯ
ได้จัดส่งหนังสือนัดประชุมพร้อมทั้งข้อมูลประกอบ การประชุมวาระต่างๆ
รวมทั้งมีความเห็นของคณะกรรมการบริษัทในทุกวาระ ให้
ผู้ถือหุ้นได้ทราบล่วงหน้าก่อนวันนัดประชุมไม่น้อยกว่า 7 วัน และระหว่างการประชุม บริษัทฯ
ยังเปิดโอกาสให้ผู้ถือหุ้นได้มีสิทธิสอบถาม แสดงความคิดเห็นและข้อเสนอแนะต่างๆ
รวมถึงได้จัดให้มีบันทึกการประชุมที่ถูกต้อง ครบถ้วน
ซึ่งครอบคลุมถึงการแสดงความคิดเห็นและการตอบข้อซักถามต่างๆ ให้ผู้ถือหุ้นตรวจสอบได้

หมวดที่ 2 การปฎิบัติต่อผู้ถือหุ้นอย่างเท่าเทียมกัน

บริษัทฯ ได้ให้ความสำคัญต่อสิทธิของผู้ถือหุ้นทุกราย ทุกกลุ่ม
ด้วยการปฏิบัติอย่างเท่าเทียมกันและเป็นธรรม ทั้งผู้ถือหุ้นที่เป็นผู้บริหารและที่ไม่ใช่ผู้บริหาร
ผู้ถือหุ้นรายใหญ่และผู้ถือหุ้นส่วนน้อย รวมทั้ง
ผู้ถือหุ้นต่างชาติได้แก่

-   การเปิดโอกาสให้ผู้ถือหุ้นที่ไม่สามารถเข้าร่วมประชุมได้สามารถมอบฉันทะเข้าร่วมประชุมและออกเสียงลงมติได้

-   การสนับสนุนให้มีการใช้บัตรลงคะแนนในวาระที่สำคัญ เพื่อความโปร่งใสและตรวจสอบได้

-   ผู้ถือหุ้นที่เป็นคณะกรรมการบริหารจะไม่เพิ่มวาระการประชุมที่ไม่ได้แจ้งล่วงหน้าโดยไม่จำเป็น
    โดยเฉพาะวาระที่สำคัญที่ผู้ถือหุ้นต้องใช้เวลาศึกษาข้อมูลก่อนตัดสินใจ

หมวดที่ 3 บทบาทของผู้มีส่วนได้เสีย

บริษัทฯ ตระหนักถึงสิทธิและบทบาทของผู้มีส่วนได้เสียทุกกลุ่มให้ได้รับการปฏิบัติที่ดีอย่างเท่าเทียมกัน
เพื่อให้เกิดความสัมพันธ์ที่ดีและความร่วมมือระหว่างบริษัทฯ และผู้มีส่วนได้เสียเหล่านี้
อันจะนำมาซึ่งการเจริญเติบโต ความมั่งคั่ง มั่นคงของบริษัทในระยะยาว

บริษัทฯ จึงได้กำหนดหลักเกณฑ์โดยมีรายละเอียดดังนี้

-   พนักงาน : บริษัทฯ
    ตระหนักดีว่าพนักงานเป็นทรัพยากรที่มีคุณค่าสูงสุดอันเป็นปัจจัยแห่งความก้าวหน้าของบริษัทฯ
    จึงสนับสนุนการพัฒนาให้พนักงานทุกคนมีความรู้ความสามารถและมีการดูแลพนักงานอย่างเสมอภาค
    มีการให้ผลตอบแทนและสวัสดิการที่เหมาะสมและเป็นธรรม
    โดยได้จัดสวัสดิการกองทุนสำรองเลี้ยงชีพ การประกันชีวิต และประกันสุขภาพแก่พนักงาน
    ตลอดจนเปิดโอกาสให้พนักงานมีช่องทางการสื่อสาร เสนอแนะต่อคณะทำงานและผู้บริหาร
    ซึ่งข้อเสนอแนะต่างๆ
    จะได้รับการพิจารณาและกำหนดแนวทางแก้ปัญหาเพื่อให้เกิดประโยชน์แก่ทุกฝ่ายและสร้างความสัมพันธ์อันดีในการทำงานร่วมกันอย่างมีความสุข

-   คู่ค้า : บริษัทฯ มีการซื้อสินค้าและบริการจากคู่ค้าโดยเป็นไปตามเงื่อนไขทางการค้า
    รวมถึงการปฏิบัติตามสัญญาต่อคู่ค้า

-   ลูกค้า : บริษัทฯ มีความมุ่งมั่นที่จะให้ลูกค้าได้รับประโยชน์สุงสุดจากการให้บริการของบริษัทฯ
    โดยให้บริการที่มีคุณภาพและมาตรฐานและตรงตามเวลาที่กำหนด ให้ความดูแลและรับผิดชอบ
    รวมถึงการรักษาความลับของลูกค้า

-   คู่แข่ง : บริษัทฯ
    เชื่อว่าการแข่งขันทางการค้าเป็นปัจจัยที่ก่อให้เกิดพัฒนาการที่ดีขึ้นในการดำเนินธุรกิจ บริษัทฯ
    ประพฤติตามกรอบกติกาการแข่งขันที่ดี รักษาบรรทัดฐานของข้อพึงปฏิบัติในการแข่งขัน
    หลีกเลี่ยงวิธีการที่ไม่สุจริตเพื่อทำลายคู่แข่งขัน

-   เจ้าหนี้ : บริษัทฯ
    เชื่อว่าการปฏิบัติตามเงื่อนไขที่ได้ตกลงไว้ต่อเจ้าหนี้ทางการค้าเพื่อประโยชน์ร่วมกันทั้งสองฝ่ายจะก่อให้เกิดความสัมพันธ์ที่ดีต่อกัน
    และนำมาซึ่งความไว้วางใจต่อกันในระยะยาว

-   ชุมชน : บริษัทฯ มีความรับผิดชอบต่อชุมชนและสังคม ทั้งนี้ บริษัทฯ
    ได้ปฏิบัติตามข้อกำหนดของกฎหมายและกฎระเบียบต่างๆ ที่เกี่ยวข้อง
    เพื่อให้สิทธิของผู้มีส่วนได้ส่วนเสียเหล่านี้ได้รับการดูแลอย่างดี

หมวดที่ 4 การเปิดเผยข้อมูลและความโปร่งใส

บริษัทฯ ได้ให้ความสำคัญเป็นอย่างมากต่อการเปิดเผยข้อมูลต่างๆ
ทั้งข้อมูลทางการเงินและสารสนเทศอื่นที่ไม่ใช่ข้อมูลทางการเงินต่อสาธารณชน
โดยผ่านช่องทางต่างๆ ตามที่กฎหมายกำหนดไว้ ผ่านช่องทางของตลาดหลักทรัพย์แห่งประเทศไทย
แบบแสดงรายการข้อมูลประจำปี และรายงานประจำปี รวมทั้งช่องทางอื่น เช่น เว็บไซต์ของบริษัท
การจัดให้มีการประชุมกับนักวิเคราะห์หลักทรัพย์อย่างสม่ำเสมอ ทั้งนี้ บริษัทฯ
มั่นใจว่าการปฏิบัติดังกล่าวจะช่วยให้ผู้ถือหุ้นได้รับทราบข่าวสาร ตลอดจนข้อมูลสำคัญต่างๆ ที่จำเป็น
และยังจัดให้ผู้ถือหุ้นและบุคคลทั่วไปสามารถซักถามข้อสงสัยต่างๆ
ผ่านผู้รับผิดชอบด้านนักลงทุนสัมพันธ์ได้ตลอดเวลา

ทั้งนี้ บริษัทฯ ได้มอบหมายให้ นายชัยจิตต์ เทหะสุวรรณรัตน์
ประธานเจ้าหน้าที่บริหารสายการเงินบัญชี ทำหน้าที่ในการติดต่อกับผู้ถือหุ้น นักวิเคราะห์
และภาครัฐที่เกี่ยวข้อง ซึ่งสามารถติดต่อโดยโทรศัพท์เบอร์ 02-748-7007 หรือที่อีเมล์
chaijit@picothai.com

หมวดที่ 5 ความรับผิดชอบของคณะกรรมการ

-   โครงสร้างของคณะกรรมการ

-   คณะกรรมการบริษัทฯ ประกอบด้วยกรรมการ 8 คน เป็นกรรมการอิสระ จำนวน 3 คน
    ซึ่งสัดส่วนของกรรมการอิสระคิดเป็น 1 ใน 3
    ของกรรมการทั้งหมดตามมาตรฐานที่ตลาดหลักทรัพย์แห่งประเทศไทยได้กำหนดไว้
    คณะกรรมการมีวาระการดำรงตำแหน่งคราวละ 3 ปี
    โดยกรรมการที่อยู่ในตำแหน่งนานที่สุดจะหมุนเวียนกันออกตามวาระคราวละ 1 ใน 3

-   กรรมการบริษัทฯ จำนวน 3 คน ได้รับแต่งตั้งให้เป็นคณะกรรมการบริหาร
    ทำหน้าที่ดำเนินงานให้เป็นไปตามเป้าหมาย ทิศทาง แผนการดำเนินงาน
    และงบประมาณประจำปีที่กำหนดไว้
    อันเป็นการแบ่งแยกหน้าที่ความรับผิดชอบระหว่างคณะกรรมการบริษัทและคณะกรรมการบริหารไว้อย่างชัดเจน
    โดยคณะกรรมการบริษัทฯ
    มีหน้าที่กำกับดูแลการทำงานของคณะกรรมการบริหารให้เป็นไปตามนโยบายที่กำหนดไว้อย่างมีประสิทธิภาพ
    ทั้งนี้ บริษัทฯ ได้แต่งตั้งประธานกรรมการบริษัทเป็นคนละบุคคลกับประธานคณะกรรมการบริหาร
    เพื่อให้เกิดการถ่วงดุลอำนาจซึ่งกันและกัน

นอกจากนี้ บริษัทฯ ยังได้แต่งตั้งคณะกรรมการตรวจสอบ ซึ่งประกอบด้วย กรรมการอิสระ 3 คน
เพื่อทำหน้าที่ถ่วงดุลอำนาจและตรวจทานการบริหารงานของบริษัทฯ
เพื่อให้มั่นใจได้ว่าการวางแผนและการตัดสินใจทางธุรกิจมีความเหมาะสม
และไม่ได้ผูกขาดโดยกรรมการบริหาร หรือกลุ่มบุคคลกลุ่มเดียว

-   การถ่วงดุลอำนาจของกรรมการที่ไม่เป็นผู้บริหาร

บริษัทฯ ได้แต่งตั้งคณะกรรมการบริษัท
โดยไม่ให้บุคคลหรือกลุ่มบุคคลใดมีอำนาจในการตัดสินใจแต่เพียงบุคคลเดียว หรือกลุ่มเดียว
เพื่อให้การบริหารงานมีประสิทธิภาพและสร้างกลไกการถ่วงดุล

1.  กรรมการที่เป็นกรรมการบริหาร 3 ท่าน

2.  กรรมการที่ไม่ได้เป็นกรรมการบริหาร 5 ท่าน

3.  กรรมการที่เป็นอิสระ 3 ท่าน

-   คณะกรรมการบริษัทได้แต่งตั้งคณะกรรมการตรวจสอบซึ่งประกอบด้วยกรรมการอิสระทั้งหมด
    เพื่อช่วยในการกำกับดูแลกิจการ คณะกรรมการตรวจสอบจะมีกำหนดการประชุมเป็นประจำทุก
    3 เดือน นอกจากนี้ คณะกรรมการตรวจสอบยังได้มีการประชุมร่วมกันกับผู้สอบบัญชีของบริษัทฯ
    เป็นประจำทุก 3 เดือนเช่นกัน และรายงานต่อคณะกรรมการบริษัท

-   บริษัทฯ ได้กำหนดให้ประธานเจ้าหน้าที่บริหารสายการเงินบัญชี
    ทำหน้าที่เป็นเลขานุการคณะกรรมการบริษัท และเลขานุการคณะกรรมการตรวจสอบ
    เพื่อทำหน้าที่แนะนำด้านกฎหมาย และกฎเกณฑ์ต่างๆ ที่คณะกรรมการต้องทราบ
    รวมทั้งประสานงานให้มีการปฏิบัติตามมติของที่ประชุมคณะกรรมการ

-   การประชุมคณะกรรมการบริษัท

คณะกรรมการบริษัทได้ตระหนักถึงหน้าที่สำคัญ
ในฐานะกรรมการที่จะต้องเข้าร่วมประชุมคณะกรรมการบริษัทอย่างสม่ำเสมอ เพื่อรับทราบ
แสดงความคิดเห็น เสนอแนะ และร่วมตัดสินใจในกิจการสำคัญในการดำเนินธุรกิจ ทั้งนี้ บริษัทฯ
ได้กำหนดให้มีการประชุมคณะกรรมการบริษัทอย่างน้อยไตรมาสละ
1 ครั้ง และมีการประชุมพิเศษเพิ่มตามความจำเป็น และบริษัทฯ
ได้จัดให้กำหนดวันประชุมไว้ล่วงหน้าและแจ้งให้กรรมการทุกท่านทราบทุกครั้งที่มีการประชุม
โดยเลขานุการคณะกรรมการบริษัทได้แจ้งกำหนดวัน เวลา และสถานที่
พร้อมทั้งจัดส่งระเบียบวาระการประชุมและเอกสารการประชุมให้แก่กรรมการทุกท่านเป็นการล่วงหน้า
ในการประชุมคณะกรรมการบริษัทในแต่ละครั้ง
กรรมการสามารถเสนอเรื่องเพิ่มเติมให้ที่ประชุมพิจารณาได้
กรรมการแต่ละท่านยังสามารถที่จะแสดงความคิดเห็นต่อที่ประชุมได้อย่างเปิดเผยและตรงไปตรงมา
โดยเลขานุการคณะกรรมการบริษัทเป็นผู้จดบันทึกการประชุมและจัดทำรายงานการประชุม
ที่ผ่านมาคณะกรรมการบริษัทฯ มีการประชุม 5 ครั้ง ตามรายละเอียดดังนี้

+--------------------------------------------+--------------------------+
| รายชื่อ                                      | จำนวนครั้งที่เข้าประชุม        |
+--------------------------------------------+--------------------------+
| 1.  นาย เชีย ซอง เฮง                        | 5                        |
+--------------------------------------------+--------------------------+
| 2.  นายพิเสฐ จึงแย้มปิ่น                        | 5                        |
+--------------------------------------------+--------------------------+
| 3.  นายศีลชัย เกียรติภาพันธ์                     | 5                        |
+--------------------------------------------+--------------------------+
| 4.  นาย ชุง ชี คีออง                          | 5                        |
+--------------------------------------------+--------------------------+
| 5.  นายวิริยะ ผลโภค                          | 5                        |
+--------------------------------------------+--------------------------+
| 6.  นายไชยยศ บุญญากิจ                        | 5                        |
+--------------------------------------------+--------------------------+
| 7.  นายเสริญ วิเทศพงษ์                        | 5                        |
+--------------------------------------------+--------------------------+
| 8.  นางศศิธร พงศธร                          | 5                        |
+--------------------------------------------+--------------------------+

-   คณะกรรมการตรวจสอบ

ทั้งนี้ในปี 2552 มีการประชุมคณะกรรมการตรวจสอบทั้งสิ้น 8 ครั้ง

+--------------------------------------------+--------------------------+
| รายชื่อ                                      | จำนวนครั้งที่เข้าประชุม        |
+--------------------------------------------+--------------------------+
| 1.  นายไชยยศ บุญญากิจ                        | 8                        |
+--------------------------------------------+--------------------------+
| 2.  นายเสริญ วิเทศพงษ์                        | 8                        |
+--------------------------------------------+--------------------------+
| 3.  นางศศิธร พงศธร                          | 8                        |
+--------------------------------------------+--------------------------+

-   ค่าตอบแทนกรรมการและผู้บริหาร

ค่าตอบแทนกรรมการ : บริษัทฯ
ได้กำหนดนโยบายค่าตอบแทนของกรรมการโดยพิจารณาจากความเหมาะสมของบทบาท ภาระหน้าที่
และความรับผิดชอบโดยมีรูปแบบและหลักเกณฑ์ไว้อย่างชัดเจนและโปร่งใส
โดยค่าตอบแทนอยู่ในระดับเดียวกับอุตสาหกรรมเดียวกัน

ค่าตอบแทนของกรรมการบริหาร : ค่าตอบแทนของกรรมการบริหารเป็นไปตามหลักการ
ซึ่งเชื่อมโยงกับผลการดำเนินงานของบริษัท
และผลการปฏิบัติงานของเจ้าหน้าที่ระดับบริหารแต่ละท่าน
โดยมีกระบวนการพิจารณาค่าตอบแทนที่เหมาะสมอยู่ในระดับเดียวกับอุตสาหกรรมเดียวกัน
หรือมีขนาดใกล้เคียงกัน
รวมทั้งผลการประกอบการของบริษัทและประสิทธิภาพการดำเนินงานของผู้บริหารแต่ละท่านมาประกอบการพิจารณา
ซึ่งดำเนินการพิจารณาโดยประธานกรรมการบริษัทร่วมกับคณะกรรมการบริษัทที่ไม่มีส่วนได้เสีย

-   การดูแลเรื่องการใช้ข้อมูลภายใน

บริษัทฯ
กำหนดนโยบายในการป้องกันและควบคุมผู้บริหารมิให้นำข้อมูลภายในองค์กรไปใช้เพื่อประโยชน์ส่วนตัว
ทั้งนี้รวมทั้งคู่สมรสและบุตรที่ยังไม่บรรลุนิติภาวะ โดยมีนโยบายดังนี้

1.  ให้ความรู้แก่ผู้บริหารในฝ่ายต่างๆ
    เกี่ยวกับหน้าที่ของผู้บริหารที่ต้องรายงานการถือครองหลักทรัพย์และบทลงโทษตามพระราชบัญญัติหลักทรัพย์และตลาดหลักทรัพย์
    พ.ศ. 2535 และตามข้อกำหนดของตลาดหลักทรัพย์แห่งประเทศไทย

2.  ให้นโยบายสำหรับผู้บริหารระดับสูงสามารถเปิดเผยข้อมูลภายในต่อพนักงานของบริษัท
    ตามความจำเป็นเพื่อการปฏิบัติงานเท่านั้น นอกจากนั้น
    ยังห้ามผู้บริหารทำการซื้อขายหุ้นของบริษัทในกรณีที่ผู้บริหารได้รับทราบข้อมูลภายในที่ส่งผลกระทบต่อราคาซื้อขายหลักทรัพย์ของบริษัท

-   การควบคุมภายใน

บริษัทฯ มีระบบการควบคุมภายในที่กำหนดเป็นแนวทางปฏิบัติงานในการดำเนินธุรกิจอย่างเพียงพอ
มีการปรับปรุง พัฒนาให้เหมาะสมกับสถานการณ์อยู่เสมอ
ฝ่ายบริหารได้มีการตรวจสอบให้มีการปฏิบัติตามระเบียบที่กำหนดนั้นๆ
เพื่อให้มั่นใจว่าระบบดังกล่าวนี้มีประสิทธิภาพ
และมีการประเมินระบบการควบคุมภายในอย่างสม่ำเสมอ
ให้เหมาะสมกับการเปลี่ยนแปลงและขนาดขององค์กร โดยจัดให้มีฝ่ายตรวจสอบภายใน
ซึ่งเป็นบุคคลภายนอกเข้าทำการตรวจสอบอย่างสม่ำเสมอและรายงานผลการตรวจสอบต่อประธานกรรมการตรวจสอบโดยตรง

บุคลากร

1.  จำนวนพนักงานทั้งหมดของบริษัทฯ และบริษัทย่อย ณ วันที่ 31 ตุลาคม 2552

  ------------------------------------- ---------------- ----------------
                                        พนักงานประจำ      พนักงานรายวัน

  บริษัท ปิโก (ไทยแลนด์) จำกัด (มหาชน)       100              2

  บริษัทย่อย                               41               51

                                        141              53
  ------------------------------------- ---------------- ----------------

ในส่วนพนักงานของบริษัทฯ จำนวน 100 คน แบ่งได้ดังนี้

  -------------------------------------------------- --------------------
                                                     คน

  ฝ่ายบริหาร                                           11

  ฝ่ายกลยุทธทางการตลาด                                 6

  ฝ่ายทรัพยากรบุคคล                                     13

  ฝ่ายการเงินและบัญชี                                    12

  ฝ่ายการตลาด (กิจกรรมทางการตลาด)                      58
  -------------------------------------------------- --------------------

2.  ค่าตอบแทนของพนักงาน

    -   ในปี 2551 และ 2552 ค่าตอบแทนพนักงานที่เป็นตัวเงินของพนักงานบริษัทฯ
        และบริษัทย่อย ประกอบด้วยเงินเดือนและโบนัส เป็นเงินจำนวนทั้งสิ้น 91.30 ล้านบาท
        และ 70.83 ล้านบาท ตามลำดับ

    -   ค่าตอบแทนอื่น

เงินสมทบกองทุนสำรองเลี้ยงชีพ ปี พ.ศ. 2552

พนักงานของบริษัทฯ และบริษัทย่อย
ได้กำหนดให้พนักงานสามารถเลือกสะสมเงินเข้ากองทุนสำรองเลี้ยงชีพร้อยละ 3 หรือ ร้อยละ 5
ของเงินเดือน และบริษัทฯ สมทบอีกร้อยละ 3 หรือ ร้อยละ 5 ในอัตราที่พนักงานสะสมเอาไว้ ทั้งนี้
พนักงานมีสิทธิได้รับเงินสมทบและผลประโยชน์จากเงินสมทบตามอายุการทำงานโดยพนักงานที่ทำงานตั้งแต่
2 ปีขึ้นไป 3 ปีขึ้นไป และ 5 ปีขึ้นไป จะได้รับผลประโยชน์จากเงินสมทบเท่ากับร้อยละ 30 ร้อยละ
50 และร้อยละ 100 ของเงินกองทุนที่หักจากพนักงานแต่ละคนตามลำดับ

  --------------------------------------- --------------- ---------------
  หน่วย: ล้านบาท                            ปี 2551          ปี 2552

  เงินกองทุนสำรองเลี้ยงชี้พ                     2.44            2.77
  --------------------------------------- --------------- ---------------

3.  การเปลี่ยนแปลงจำนวนพนักงานในรอบระยะเวลา 3 ปีที่ผ่านมา

ในปี พ.ศ. 2550 มีพนักงานลาออก 9 คน และมีการรับพนักงานใหม่ 24 คน

ในปี พ.ศ. 2551 มีพนักงานลาออก 14 คน และมีการรับพนักงานใหม่ 15 คน

ในปี พ.ศ. 2552 มีพนักงานลาออก 17 คน และมีการรับพนักงานใหม่ 6 คน

4.  ข้อพิพาทด้านแรงงานที่สำคัญในรอบระยะเวลา 3 ปีที่ผ่านมา

บริษัทฯ มีคดีความเป็นจำเลยในศาลแรงงาน อยู่ 1 คดี ในขณะนี้คดีความดังกล่าวยังไม่ยุติ
โปรดดูรายละเอียดเพิ่มเติมที่หัวข้อ “ข้อพิพาททางกฏหมาย”

5.  นโยบายการพัฒนาบุคลากร

บริษัทฯ ให้ความสำคัญกับพนักงานซึ่งถือเป็นทรัพยากรที่มีค่าสูงสุด
และเป็นรากฐานที่สำคัญของการพัฒนาบริษัทฯ
การพัฒนาทรัพยากรบุคคลถือเป็นนโยบายหลักที่สำคัญของบริษัทฯ ดังนั้นบริษัทฯ
จึงมีนโยบายมุ่งเน้นที่จะพัฒนาทรัพยากรบุคคลและปรับปรุงระบบการบริหารงานทรัพยากรบุคคลให้มีประสิทธิภาพ
จึงมุ่งมั่นที่จะสรรหา ดูแลและรักษา ตลอดจนพัฒนาพนักงานอย่างต่อเนื่อง
ส่งเสริมและสนับสนุนให้พนักงานพัฒนาความสามารถหลัก ที่สอดคล้องกับรูปแบบธุรกิจ
และเพิ่มขีดความสามารถในการแข่งขันและตอบสนองต่อการเปลี่ยนแปลงให้แก่องค์กร
ตลอดจนเสริมสร้างให้พนักงานให้เป็นพนักงานที่มีคุณภาพทั้งคุณภาพการทำงานและคุณภาพชีวิตควบคู่กันไป

บริษัทฯ ให้ความสำคัญต่อการบริหารทรัพยากรบุคคล
ความคู่ไปกับการดูแลให้พนักงานปฏิบัติงานอย่างมีความสุข ดังนี้

การสรรหาและคัดเลือกบุคลากร

บริษัทฯ มีหลักเกณฑ์การคัดเลือกพนักงานใหม่ที่มีคุณภาพ มีคณะกรรมการคัดเลือกพนักงาน
พร้อมใช้แบบทดสอบความสามารถทั่วไป และพื้นฐานที่จำเป็น
มีการคัดเลือกพนักงานบนพื้นฐานความสามารถหลัก
ประจำตำแหน่งงานที่ตอบสนองความต้องการขององค์กรและสอดคล้องกับธุรกิจ
ตลอดจนมีการพิจารณาจัดสรรอัตรากำลังคนที่เหมาะสมกับหน้าที่ความรับผิดชอบและการดำเนินธุรกิจ

การฝึกอบรมและพัฒนาพนักงาน

บริษัทฯ ถือว่า พนักงานคือทรัพยากรที่มีค่าสำคัญยิ่ง จึงสนับสนุนการพัฒนาให้พนักงานทุกคนมีทักษะ
ความรู้ความสามารถและสมรรถภาพหลักที่สอดคล้องกับการปฏิบัติงาน
โดยดำเนินการจัดให้มีการฝึกอบรมในหลักสูตรต่างๆ ทั้งภายในและภายนอกองค์กร
รวมถึงหลักสูตรการอบรมและดูงานในต่างประเทศ

นอกจากนี้บริษัทฯ
ยังสนับสนุนให้เกิดวัฒนธรรมการเรียนรู้ในสภาพแวดล้อมการทำงานโดยจัดให้มีห้องพักผ่อน
ที่มีมุมหนังสือ สารานุกรม อินเทอร์เนต และยูบีซี เพื่อส่งเสริมการเรียนรู้แก่พนักงาน และบริษัทฯ
ตระหนักดีว่า การสร้างบรรยากาศในการทำงาน สถานที่ทำงานสะอาด สวยงาม ร่มรื่น
เป็นพื้นฐานสำคัญที่ไม่อาจละเลยได้
และการทำงานในสภาพแวดล้อมที่ดีย่อมส่งผลให้งานออกมาดีเช่นกัน บริษัทฯ
จึงให้ความสำคัญกับการดูแลอาคารสำนักงานและบรรยากาศโดยรอบให้สะอาด น่าอยู่
และมีกิจกรรมที่ส่งเสริมความคิดสร้างสรรค์ในการทำงานให้เกิดกับพนักงานอยู่เสมอ

พนักงานสัมพันธ์

บริษัทฯ จัดให้มีการดำเนินงานส่งเสริมด้านแรงงานสัมพันธ์อย่างต่อเนื่อง เพื่อให้พนักงานมีความรัก
สามัคคีกัน และเป็นการสนับสนุนให้มีส่วนร่วมในกิจกรรมรูปแบบต่างๆ ของบริษัทฯ
ตัวอย่างของการดำเนินงานด้านแรงงานสัมพันธ์ ได้แก่ กิจกรรมวันปีใหม่
การจัดให้มีกิจกรรมเพื่อสังคม ที่ให้พนักงานได้ทำกิจกรรมเพื่อสังคม และสิ่งแวดล้อม เช่น
การไปบริจาคสิ่งของอุปกรณ์การเรียนแก่เด็กยากจน
เด็กกำพร้าในสถานสงเคราะห์ หรือมูลนิธิต่างๆ เป็นต้น

สวัสดิการพนักงาน

บริษัทฯ มีการให้ผลตอบแทนและสวัสดิการที่เหมาะสมและเป็นธรรม
โดยได้จัดสวัสดิการกองทุนสำรอง
เลี้ยงชีพ การประกันชีวิต และสุขภาพแก่พนักงาน และมีการพิจารณาทบทวน ปรับปรุง
เพิ่มเติมสวัสดิการต่างๆ เช่น ปรับปรุงวงเงินค่าประกันสุขภาพสำหรับผู้ป่วยในแก่พนักงาน ค่าพาหนะ
ค่าโทรศัพท์ เบี้ยเลี้ยง และเครื่องแบบพนักงาน เป็นต้น
เพื่อให้เกิดความเหมาะสมและสอดคล้องกับสภาพเศรษฐกิจในปัจจุบัน

การดำเนินการด้านความปลอดภัย อาชีวอนามัยและสิ่งแวดล้อมในการทำงาน

บริษัทฯ ให้ความสำคัญกับการรักษาสุขภาพความปลอดภัยและสภาพแวดล้อมในการทำงาน
โดยมีการจัดตั้งคณะกรรมการความปลอดภัย
อาชีวอนามัยและสิ่งแวดล้อมเพื่อดำเนินงานเกี่ยวกับการวางแผนพัฒนาระบบความปลอดภัยและชีวอนามัยที่ดีและมีประสิทธิภาพยิ่งขึ้น
จัดให้มีการตรวจสอบความปลอดภัยของสถานที่ทำงานสม่ำเสมอ และจัดเตรียมเครื่องมือ
และอุปกรณ์ด้านความปลอดภัยต่างๆ ให้แก่พนักงาน
และจัดฝึกอบรมด้านความปลอดภัยเกี่ยวกับการอพยพหนีไฟและการป้องกันอัคคีภัยแก่พนักงาน
เพื่อให้พนักงานสามารถใช้อุปกรณ์ดับเพลิงได้อย่างถูกต้อง

บริษัทฯ จัดให้มีการจัดบอร์ดประชาสัมพันธ์ให้ความรู้แก่พนักงาน อีกทั้งได้เชิญผู้เชี่ยวชาญมาให้ความรู้
ความเข้าใจแก่พนักงานในเรื่องต่างๆ เช่น
การเชิญผู้เชี่ยวชาญมาให้ความรู้เรื่องไข้หวัดใหญ่สายพันธ์ใหม่ 2009 เป็นต้น นอกจากนี้บริษัทฯ
ยังให้ความสำคัญกับคุณภาพชีวิตของพนักงานที่ต้องควบคู่ไปกับการเจริญเติบโตของธุรกิจ
โดยให้ความสำคัญกับสุขภาพที่ดีของพนักงานทั้งร่างกายและจิตใจโดยจัดให้มีการตรวจเช็คสุขภาพอย่างต่อเนื่องเป็นประจำทุกปี
เป็นต้น